Karlalandslið Íslands í fótbolta mætir Færeyjum í vináttuleik í Þórshöfn í kvöld. Engir áhorfendur verða leyfðir á Þórsvelli vegna kórónuveirusmita í Færeyjum.
Þórsvöllur hefur farið í gegnum mikla yfirhalningu undanfarna mánuði. Um 1500 sætum var bætt við völlinn og stóð til að blása til mikillar veislu í Þórshöfn í vígsluleik hins endurbætta leikvangs. Í gær bönnuðu Færeyingar allar samkomur vegna kórónuveirufaraldursins en þá voru 43 með kórónuveirusmit og 395 í sóttkví í Færeyjum. Leikur Íslands og Færeyja mun því fara fram án áhorfenda og þeir sem þegar höfðu keypt miða fá þá endurgreidda. Þetta verður annar vináttuleikur Íslands af þremur í landsleikjaglugganum. Íslenska liðið mætti Mexíkó um síðustu helgi og beið lægri hlut, 2-1, en Ísland mætir svo Póllandi í Poznan á þriðjudaginn kemur. Leikur Íslands og Færeyja verður í beinni útsendingu á RÚV 2 í kvöld og hefst útsending klukkan 18:35.
Þór Þorlákshöfn jafnaði metin í einvíginu gegn Sjtörnunni í undanúrslitum úrvalsdeildar karla í körfubolta í gærkvöld. Þetta var annar leikur liðanna í einvíginu og unnu Þórsarar með fjögurra stiga mun, 94-90, og staðan því 1-1 í einvíginu. Það lið sem fyrr vinnur þrjá leiki fer í úrslit. Í kvöld mætast KR og Keflavík í öðrum leik liðanna í undanúrslitum en þar er staðan 1-0 fyrir deildarmeistara Keflavíkur.
Haukar komust í gær í undanúrslit úrvalsdeildar karla í handbolta en Haukar unnu Aftureldingu örugglega í 8-liða úrslitunum. Haukar unnu seinni leikinn í gær með 14 marka mun, 36-22, en fyrri leikurinn vannst með 10 marka mun og deildarmeistarar Hauka unnu einvígið því samanlagt með 24 mörkum. Þá sló ÍBV FH út í 8-liða úrslitunum í gær. Liðin skildu jöfn í Kaplakrika, 33-33, og komst ÍBV áfram með fleiri mörkum skoruðum á útivelli. Fyrri leik liðanna í Vestmannaeyjum lauk einnig með jafntefli.
Engir áhorfendur verða á vináttuleik Íslands og Færeyja í Þórshöfn í kvöld. Haukar og ÍBV eru komnir í undanúrslit um Íslandsmeistaratitil karla í handbolta. 